A Bizottság 263/2004/EK rendelete
(2004. február. 16.)
a Skóciától északnyugatra található mélytengeri korallzátonyoknak a vonóhálóval végzett halászat hatásaitól való védelméről szóló 1475/2003/EK rendelet időbeli hatályának hat hónappal való meghosszabbításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a halászati erőforrások közös halászati politika alapján történő védelméről és fenntartható kiaknázásáról szóló, 2002. december 20-i 2371/2002/EK tanácsi rendeletre [1] és különösen annak 7. cikke (1) bekezdésére,
mivel:
(1) A Darwin Mounds néven ismert mélytengeri koralltelepek védelmét fenyegető közvetlen veszélyek a Skóciától északnyugatra található mélytengeri korallzátonyoknak a vonóhálóval végzett halászat hatásaitól való védelméről szóló, 2003. augusztus 20-i 1475/2003/EK bizottsági rendelet [2] elfogadásához vezettek a 2371/2002/EK rendelet 7. cikkében előírt sürgősségi intézkedések alapján.
(2) A 2371/2002/EK rendelt megállapítja, hogy a sürgősségi intézkedések legfeljebb hat hónapig tarthatnak, és a Bizottság új határozatot hozhat azok legfeljebb további hat hónapos időtartamra való meghosszabbításáról.
(3) Az érintett élőhely tartós védelme biztosításának érdekében a Bizottság egy, a 850/98/EK rendelet [3] módosításáról szóló tanácsi rendeletre irányuló javaslatot [4] nyújtott be a Skóciától északnyugatra található mélytengeri korallzátonyoknak a vonóhálóval végzett halászat hatásaitól való védelmére tekintettel.
(4) E rendelet nem fogadható el az 1475/2003/EK rendelet időbeli hatályának lejárta előtt. Ezalatt a Darwin Mounds védelmét fenyegető kockázatok fennállnak.
(5) Ezért az 1475/2003/EK rendeletben előírt sürgősségi intézkedéseket hat hónappal meg kell hosszabbítani.
ELFOGADTA EZT A RENDELETET:
1. cikk
Az 1475/2003/EK rendelet időbeli hatályát 2004. augusztus 22-ig meg kell hosszabbítani.
2. cikk
Ez a rendelet az Európai Unió Hivatalos Lapjában való kihirdetését követő napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2004. február 16-án.